Folketing
2008-11-07

Det er jo tilfældet her. Jeg må nok sige, at brugen af ordet justering i det her lovforslag er relativt overraskende. F.eks. kaldes hele omkalfatringen af den danske selskabslovgivning på baggrund af EU-dommen for en justering - altså, den oprindelige lov, som var en bog, blev kaldt en justering, og den lavede hele selskabslovgivningen om. Det her kaldes også en justering, og det er også en lille bog. Det er meget sjældent, at justeringer kræver en hel bog, men det gør det altså i det her tilfælde endnu en gang. Det her skal forhindre et utilsigtet provenutab. Der må jeg ligesom SF's ordfører spørge: Hvad er der så sket? Hvad er der strømmet ud af penge på den her konto? For hvis man skal stoppe et hul, man har opdaget, er der jo formentlig strømmet noget ud af hullet, inden det blev lukket. Så siger man, at det ikke har nævneværdige provenumæssige konsekvenser. Ja, en af de gange, hvor vi hørte om ikke nævneværdige konsekvenser, var, da man indførte tonnageskatten, og det kostede 1 mia. kr.